‘ITD’เศร้าดอกเบี้ยขึ้นเครดิตลด
ITD ยื่นแล้วขอออกหุ้นกู้ 3,500 ล้านบาท คาดต้นทุนการเงินเพิ่ม 0.25% หลังถูกทริสเรทติ้งลดเครดิต 1 ขั้นมาอยู่ที่ BBB
10 ส.ค. 2554

ITD ยื่นแล้วขอออกหุ้นกู้ 3,500 ล้านบาท คาดต้นทุนการเงินเพิ่ม 0.25% หลังถูกทริสเรทติ้งลดเครดิต 1 ขั้นมาอยู่ที่ BBB
รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า บริษัท อิตาเลียนไทย ดีเวล๊อปเมนต์ (ITD) ได้ยื่นขออนุญาตออกและเสนอขายหุ้นกู้อายุ 5 ปี วงเงิน 3,500 ล้านบาท ซึ่งจะขายให้กับประชาชนทั่วไปและนักลงทุนสถาบัน ระหว่างวันที่ 27 มิ.ย.นี้ 
สำหรับวงเงินที่จะได้รับจากการขายหุ้นกู้ครั้งนี้ ส่วนหนึ่งจะนำไปชำระหนี้เดิมที่จะครบกำหนด และบางส่วนจะใช้เป็นเงินทุนหมุนเวียนในการทำธุรกิจ
ล่าสุด ทริสเรทติ้งประกาศลดอันดับความน่าเชื่อถือลงมาอยู่ที่ BBB จากเดิม BBB+ 
นักวิเคราะห์จากทริสเรทติ้ง ระบุว่า ตามปกติเมื่อบริษัทถูกลดอันดับเครดิตลง 1 ขั้น ก็จะทำให้ต้นทุนทางการเงินเพิ่มขึ้นประมาณ 0.25% 
ทั้งนี้ หากดูข้อมูลการออกหุ้นกู้ของ ITD เมื่อปี 2553 ซึ่งหุ้นอายุ 5 ปี วงเงิน 2,500 ล้านบาท จ่ายดอกเบี้ยอยู่ที่ 6.25% และครั้งนี้จะสูงขึ้นจากเครดิตที่ต่ำลง และยังเป็นการออกหุ้นกู้ในช่วงดอกเบี้ยสูงด้วย
อย่างไรก็ตาม ITD ระบุว่า ปัจจุบันบริษัทและบริษัทย่อยมีงานก่อสร้างที่ลงนามในสัญญาแล้วทั้งในและต่างประเทศ มีมูลค่ารวมกว่า 7.71 หมื่นล้านบาท และมีงานที่ประมูลได้และอยู่ระหว่างการรอลงนามจำนวน มูลค่ารวม 3.69 หมื่นล้านบาท และยังมีงานที่เสนอราคาต่ำสุด หรืออยู่ในระหว่างการเจรจาจำนวน 9 โครงการ มูลค่ารวม 2.17 แสนล้านบาท และมีโครงการที่อยู่ระหว่างการศึกษาเพื่อร่วมดำเนินการ หรือเสนอราคาประมูลรวม 29 โครงการ มูลค่ารวม 4.67 ล้านล้านบาท